पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोरोना संक्रमितों की मौत का सिलसिला पिछले 24 दिनों से जारी है। इस क्रम से शुक्रवार की देर रात से शनिवार की दोपहर तक दो महिलाओं सहित 6 संक्रमितों की इलाज के दौरान जिला अस्पताल के आइसोलेशन व कोविड आईसीयू में मौत हो गई। शनिवार की शाम सागर लैब और एंटीजन किट की जांच रिपोर्ट में शहर के 182 सहित जिले के 262 व्यक्ति संक्रमित पाए गए। वहीं दूसरी ओर पिछले दिनों संक्रमित पाए गए जिले के 337 मरीजों के स्वस्थ होने पर शनिवार की सुबह विभिन्न कोविड केयर सेंटरों व जिला अस्पताल से डिस्चार्ज कर दिया गया।
शहर की सीताराम कॉलोनी का 45 वर्षीय व्यक्ति, शहर में महल रोड का 32 वर्षीय युवक, हरपालपुर के 40 वर्षीय युवक, बिजावर की 75 वर्षीय महिला, चंदला क्षेत्र में गौहानी गांव का 65 वर्षीय वृद्ध और राजनगर क्षेत्र में डहर्रा गांव की 60 वर्षीय महिला सागर लैब की जांच रिपोर्ट में पिछले दिनों कोरोना संक्रमित पाई गई। संक्रमित पाए जाने पर परिजनों इन सभी मरीजों को इलाज के लिए जिला अस्पताल के आइसोलेशन वार्ड में इलाज के लिए भर्ती कराया।
शनिवार की सुबह इन मरीजों के शरीर का ऑक्सीजन लेवल कम हो जाने से हालत बिगड़ी और इलाज के दौरान मौत हो गई। इस संक्रमितों की मौत के बाद जिला अस्पताल प्रबंधन ने सभी मृतकों के शवों को पॉलिथन में पैक कराया और नगर पालिका को सौंप दिया। नगर पालिका और जिला प्रशासन ने इन मृतकों को शवों को सागर रोड स्थित भैंसासुर मुक्तिधाम लेजाकर कोविड नियमों के तहत अंतिम संस्कार कर दिया। जिले के 337 कोरोना संक्रमितों को शनिवार की सुबह स्वस्थ होने पर मेडिकल टीम द्वारा डिस्चार्ज किया गया।
पिछले दिनों जिले भर में अपने-अपने घरों पर होम आइसोलेट रहे 335, जिला अस्पताल के आइसोलेशन वार्ड के एक और लवकुशनगर कोविड केयर सेंटर के एक मरीज को स्वस्थ होने पर शनिवार की सुबह डिस्चार्ज किया गया।
142 मरीज जिला अस्पताल के कोविड वार्ड में भर्ती, संक्रमितों की संख्या 7838
वर्तमान में जिला अस्पताल के आइसोलेशन वार्ड में 132 और कोविड आईसीयू वार्ड में 10 मरीज भर्ती हैं। जिसमें से 128 कोरोना संक्रमित मरीज पिछले दिनों पाए गए, जबकि 14 मरीजों की हालत बिगड़ने पर शनिवार को भर्ती कराया गया है। शनिवार की सुबह 262 संक्रमित पाए जाने और स्वस्थ होने पर 337 मरीज डिस्चार्ज होने से जिले में एक्टिव केस की संख्या घटकर 1387 पर आ गई है। वहीं शनिवार को 262 नए एक्टिव केस पाए जाने से जिले में आब तक पाए गए संक्रमितों की संख्या बढ़कर 7838 पहुंच गई।
लवकुशनगर बीएमओ डॉ. एसपी शाक्यवार ने बताया कि लवकुशनगर स्वास्थ्य केंद्र में 63 वर्षीय महिला 21 अप्रैल को भर्ती हुई और 22 अप्रैल से शुरू हुए कोविड केयर केंद्र में उपचार के लिए भर्ती हुईं, जिनमें 1 मई को डिस्चार्ज किया गया।
शहर में 182 सहित 262 निकले संक्रमित
सागर लैब और जिला अस्पताल की एंटीजन किट रिपोर्ट में शनिवार को जिले भर के 262 व्यक्ति पॉजिटिव पाए गए। जिसमें छतरपुर शहर की सीताराम कॉलोनी, पठापुर रोड, बालाजीपुर कॉलोनी, विश्वनाथ कॉलोनी, शुक्लाना मोहल्ला, सबनीगर मोहल्ला, चौबे कॉलोनी, देरी रोड, सटई रोड, पन्ना रोड, नौगांव और महोबा रोड के 182 लोग कोरोना पॉजिटिव पाए गए। इसके साथ ही बड़ामलहरा, खजुराहो, महाराजपुर, लवकुशनगर, बिजावर, राजनगर, हरपालपुर, चंदला, बकस्वाहा, घुवारा और नौगांव सहित अन्य कस्बों के 80 लोग कोरोना संक्रमित पाए गए। जिनमें युवक, युवतियां, महिलाएं और वृद्ध शामिल हैं। इन में से 14 लोगों की हालत गंभीर होने पर जिला अस्पताल के आइसोलेशन और कोविड आईसीयू में इलाज के लिए भर्ती कराया गया है। बाकी के लोगों को होम आइसोलेट और स्थानीय कोविड केयर सेंटर में इलाज के लिए भर्ती कराया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva mag_Deva hin_Deva zho_Hant eng_Latn